**Предмет: Закључци са састанка код градоначелника Суботице од четвртка, 22. фебруара 2018. о проблематици односа између Фестивала и извршног продуцента**

На поменутом састанку, који је иницирао Савет Фестивала, а сазвао градоначелник Суботице господин Богдан Лабан, на наведену тему, осим градоначелника у разговорима су учествовали: госпођа Јасмина Стевановић, секретар Секретаријата за друштвене делатности града Суботице, др Зоран Максимовић, потпредседник Савета Фестивала, господин Илија Татић, директор Отвореног универзитета Суботица (извршни продуцент), госпођа Марта Ароксалаши, директорица Дечјег позоришта Суботица и Слободан Марковић, идејни творац и директор Фестивала.

После вишесатне, веома бурне и садржајне дискусије, дошло се до следећих закључака:

1. Да се Фестивал као успешна, угледна и надалеко позната међународна културна манифестација са двадесетпетогодишњом традицијом, због значаја пре свега за град Суботицу и за цео српски културни простор, али и шире, треба и мора сачувати са свим програмским садржајима.
2. Да јубилеј Фестивала – према усвојеном програму обележавања четврт века постојања такве манифестације, треба обележити на достојан начин.
3. Да сви досадашњи неспоразуми на релацији Савет Фестивала - дирекција Фестивала – извршни продуцент треба да остану иза нас и да их због интереса Фестивала и његовог јубилеја треба изгладити, а да се изгубљено време мора, колико је могуће, надокнадити.
4. Да у 2018. години извршни продуцент и даље остане Отворени универзитет Суботица који, по изјавама директора Илије Татића, поседује организационе, кадровске и финансијске потенцијале да се 25. фестивал и сам јубилеј обележе на достојан начин, у складу с усвојеним програмом обележавања јубилеја.
5. Да се институција Савета, сходно Одлуци о оснивању Фестивала Скупштине града Суботице, мора у потпуности поштовати. Мора се поштовати његова аутономија, морају се поштовати надлежности, како у програмском, тако и у финансијском смислу, што је изричито нагласио и градоначелник Суботице.
6. Односи између Савета и Дирекције Фестивала, с једне, и с друге стране Извршног продуцента, морају бити постављени на крајње јасним и прецизним основама.
7. Да оснивач, Дирекција Фестивала и Извршни продуцент покрену поступак за именовање нових чланова Савета.
8. Да ће Савет и остала тела Фестивала вршити своју функцију до именовања нових чланова (Савет, директор, селектор).
9. Да је неопходно да се покрене и што пре заврши поступак измене и допуне оснивачког акта Фестивала (јер тек након његовог усвајања од стране Скупштине града могу да се именују чланови будућег Савета).
10. Да се у складу са новим оснивачким актом и уз правну помоћ Градске управе коригује постојећи Статут, који ће регулисати живот, рад и програмска начела Фестивала.
11. Да се у интересу финансијске стабилности Фестивала и очувања програмског интегритета, Дирекција Фестивала и Извршни продуцент заједнички усагласе око садржаја конкурсне документације, ради благовременог конкурисања за средства код Министарства културе, Покрајинског секретаријата за културу и Града Суботице.

Иако нисмо били задужени да правимо белешке и закључке, сматрали смо да је до доношења нове Одлуке о оснивању, именовања чланова новог Савета и усвајања новог Статута потребно и неопходно да се због 25. фестивала, динамике његове реализације, захтевног програма, достојног обележавања јубилеја и јасних односа између Савета и Извршног продуцента подсетимо поменутог договора и о њему обавестимо чланове Савета.

Потпредседник Савета

др Зоран Максимовић

Директор Фестивала

Слободан Марковић

У Суботици, 26. марта 2018.